**Σύλλογος Εκπαιδευτικών Π.Ε. «Ηρώ Κωνσταντοπούλου»**

**ΑΝΩ ΛΙΟΣΙΩΝ – ΖΕΦΥΡΙΟΥ – ΦΥΛΗΣ**

 **SITE** [**www.p-e-filis.gr**](http://www.p-e-filis.gr/) **Άνω Λιόσια 08.07.2024**

 **email:** syllogosfilis@gmail.com

Προς: Τα μέλη του Συλλόγου, ΔΟΕ, Συλλόγους Εκπ/κών Π.Ε., Δ/νση Π.Ε.Δυτ.Αττικής

**Θέμα: Να δοθεί τώρα το δικαίωμα διορισμών σε όλες/όλους με αναγνώριση ολόκληρης της προϋπηρεσίας! Να διορθωθούν τώρα όλα τα λάθη και να αρθούν τα φίλτρα αποκλεισμών! Να αποκατασταθεί τώρα η αδικία για τους εκπαιδευτικούς με ιδιωτική προϋπηρεσία!**

Μετά από τα λάθη, τους αποκλεισμούς από τους πίνακες, με συναδέλφους να πετιούνται στην ανεργία, ένα νέο εξοργιστικό ενδεχόμενο αναδεικνύεται από το γεγονός ότι πέρυσι (Σεπτέμβριο 2023) οι προσλήψεις καθυστέρησαν με αποκλειστική ευθύνη του ΥΠΑΙΘΑ, με αποτέλεσμα να μην μπορεί να κατοχυρωθεί η προϋπηρεσία ενός πλήρους διδακτικού έτους ούτε για τους αναπληρωτές της α’ φάσης. Αυτό, σε συνδυασμό με τη διάταξη του νόμου του προσοντολογίου ν. 4589/19 (που το εκπαιδευτικό κίνημα απαιτεί να καταργηθεί στο σύνολό του), η οποία αναγνωρίζει δικαίωμα διορισμού σε εκπαιδευτικούς με αναγνωρισμένη προϋπηρεσία από την ιδιωτική εκπαίδευση μόνον εφόσον οι συνάδελφοι αυτοί έχουν υπηρετήσει στη δημόσια εκπαίδευση ως αναπληρωτές για τουλάχιστον 2 «πλήρη διδακτικά έτη» (όπου «πλήρες» διδακτικό έτος λογίζονται για τη Δευτεροβάθμια οι 10 μήνες και για την Πρωτοβάθμια οι 9 μήνες και 21 ημέρες), πετάει τους συγκεκριμένους συναδέλφους εκτός αυτού του δικαιώματος παρότι βρίσκονται σε θέση διορισμού! Το ΥΠΑΙΘΑ με την απαράδεκτη καθυστέρηση της απόφασης προσλήψεων που τελικά την κοινοποίησε στις 4/9/2023 και όχι την 1η Σεπτέμβρη, στερεί 3 πολύτιμες ημέρες προϋπηρεσίας, με αποτέλεσμα οι εκπαιδευτικοί αυτοί να αδυνατούν να κατοχυρώσουν το πλήρες διδακτικό έτος, αφού δε συμπληρώνουν το απαιτούμενο διάστημα των 9 μηνών και 21 ημερών, παρότι εργάστηκαν από την αρχή των 2 ετών.

Το απαράδεκτο σύστημα του προσοντολογίου είναι φτιαγμένο με τέτοιο τρόπο που να φιλτράρει και να απορρίπτει τον καθένα/καθεμία, με κάθε πιθανή αφορμή. Από το 2019 που έχει ξεκινήσει να εφαρμόζεται, δεκάδες χιλιάδες είναι οι εκπαιδευτικοί που έχουν υποστεί τα βάρβαρα αποτελέσματα του. Παράβολο, μη εξομοίωση πτυχίων, τεχνικά λάθη, λάθη στο ανέβασμα των σεμιναρίων, λάθη στην καταγραφή της προϋπηρεσίας και πολλά άλλα. Και κάθε φορά η ίδια απάντηση: τα λάθη στο σύστημα του ΑΣΕΠ είναι «ευθύνη των υποψηφίων» και έτσι για ακόμα μια φορά, κυνικά και βίαια, η ευθύνη της ανεργίας και της αδιοριστίας μετατοπίζεται στον εκπαιδευτικό και όχι στους νόμους της κυβέρνησης και του ΥΠΑΙΘ. Μήπως και για την καθυστέρηση των προσλήψεων, που καταγγείλαμε και πέρυσι, φταίνε και πάλι οι ίδιοι οι αναπληρωτές; Δεν αποκλείεται να το ακούσουμε κι αυτό, όπως και για το γεγονός ότι φταίνε οι αναπληρωτές και για τα χιλιάδες κενά που δεν δηλώνονται! Υπάρχουν περιπτώσεις (και με μέλος του Συλλόγου μας «ο Αριστοτέλης») που κυριολεκτικά για 3 ημέρες (στην ουσία μία εργάσιμη μέρα ) (τις οποίες το ίδιο το ΥΠΑΙΘΑ στέρησε τον Σεπτέμβριο από τους αναπληρωτές) χάνεται το δικαίωμα στον διορισμό.

Πώς είναι δυνατόν το ΥΠΑΙΘΑ να απαιτεί την υπηρέτηση δύο πλήρων διδακτικών ετών, όταν με διάφορά τεχνάσματα στερεί από τους αναπληρωτές πολύτιμες ημέρες από την προϋπηρεσία τους;

Απαιτούμε από το ΥΠΑΙΘΑ να δώσει άμεσα λύση για όλες τις περιπτώσεις και να δοθεί το δικαίωμα διορισμών σε όλες/όλους!

 Να διορθωθούν τώρα όλα τα λάθη και να αρθούν τα φίλτρα αποκλεισμών!

Το προσοντολόγιο-«φίλτρο» απολύσεων και αποκλεισμών, που το έφερε ο ΣΥΡΙΖΑ και το αξιοποιεί πλήρως η ΝΔ, πετάει το μπαλάκι στους εκπαιδευτικούς, το «λάθος» είναι δικό τους, και πρέπει να υποστούν τις συνέπειες ενώ υποχρεώνει τους εκπαιδευτικούς σε ένα ανελέητο κανιβαλικό κυνήγι χρυσοπληρωμένων, από την τσέπη τους χαρτιών, τα οποία μπορούν να αλλάξουν κατά το δοκούν του κάθε ΥΠΑΙΘ, έτσι που ποτέ κανένα χαρτί δεν είναι αρκετό. Παράλληλα φέτος, η ΝΔ έθεσε ξεκάθαρα την πρόθεση της για υβριδικό σύστημα «προσλήψεων» αναπληρωτριών με προσοντολόγιο και γραπτό διαγωνισμό ΑΣΕΠ βάζοντας ένα ακόμα φίλτρο στις προσλήψεις.

Το λέμε καθαρά! Κατάργηση τώρα του προσοντολογίου των απολύσεων και της κοροϊδίας. Ούτε σκέψη για γραπτό διαγωνισμό ΑΣΕΠ. Να διορθωθούν ΤΩΡΑ όλα τα λάθη στο σύστημα και στους πίνακες του ΑΣΕΠ. Κανένας καμία αποκλεισμένος/η. Το ΥΠΑΙΘΑ να αναλάβει την ευθύνη του. Δικαίωμα διορισμού σε όλες/όλους. Μόνιμη και σταθερή εργασία με δικαιώματα σε όλες/όλους

Την όποια ευθύνη την έχει το σύστημα και όχι οι εκπαιδευτικοί!

Αναπληρωτές/τριες τίποτα δεν μας χαρίζεται. Τα δικαιώματα μας μάς ανήκουν! Δεν τα διαπραγματευόμαστε και δεν τα παζαρεύουμε. Αγωνιζόμαστε για ένα δωρεάν δημόσιο σχολείο των όλων και των ίσων, με σταθερή και μόνιμη εργασία με πλήρη εργασιακά δικαιώματα, με διεύρυνση και σεβασμό στα μορφωτικά δικαιώματα των παιδιών. Απαιτούμε μισθούς που θα εξασφαλίζουν μια αξιοβίωτη ζωή και δε θα ικανοποιούνται από τα ψίχουλα της κυβέρνησης

**Απαιτούμε να αποκατασταθεί τώρα η αδικία για τους εκπαιδευτικούς με ιδιωτική προϋπηρεσία που κινδυνεύουν να αποκλειστούν από τους διορισμούς για μια εργάσιμη μέρα λόγω μη έγκαιρης πρόσληψης τους το σχολικό έτος 2023-2024 με ευθύνη του ΥΠΑΙΘΑ, και επιπλέον για όλες/όλους:**

**Να διορθωθούν τώρα όλα τα λάθη, να αρθούν οι περιορισμοί και οι αποκλεισμοί, να αποκατασταθούν οι αδικίες, ούτως ώστε ΚΑΝΕΝΑΣ/ΚΑΜΙΑ να μην βρεθεί αποκλεισμένος/η.**

**Πλήρη εργασιακά, εκπαιδευτικά, ασφαλιστικά και συνδικαλιστικά δικαιώματα**

**Μαζικούς μόνιμους διορισμούς για την κάλυψη όλων των αναγκών! Άμεσος διορισμός/μονιμοποίηση ΤΩΡΑ ΟΛΩΝ των αναπληρωτ(ρι)ών που έχουν έστω και μια σύμβαση αποκλειστικά με βάση το πτυχίο και ολόκληρη την προϋπηρεσία.**

**Κατάργηση του νόμου 4589/2019 του προσοντολογίου. Καμία σκέψη για γραπτό διαγωνισμό του ΑΣΕΠ. Κατάργηση της ελαστικής εργασίας. Κανένας αποκλεισμός από το δικαίωμα στην εργασία.**

**Στο δημόσιο δωρεάν σχολείο δεν περισσεύει κανείς/καμία.**

